Siñors academicos: un criterio ta fer una grafía puede estar que siga fázil, u simpla. Iste puede estar un criterio, puede estar que mesmo bueno, u talmén no pas. Pero lo que no se puede demandar con una propuesta de nuebas grafías como a que presentan ye que calga estudiar ta fer-lo bien, porque, ta escribir  correutamén s'amenista: aprender griego, latín y, como poco, manullar, anque solo siga que con un conoximiento meyo, no pas fundo, bellas luengas modernas como l'anglés u o franzés. Nusatros calculamos que, ta poder escribir aragonés correutamén, con bella guaranzia de no tener guaires erranzas, ferían falta a lo menos de dos a tras añadas d'adedicazión cuasi esclusiba. Cuan ya se son alquirius ixos conoximientos filolochicos, ye a ora de prenzipiar a estudiar lingüistica, porque, antimás d'a etimolochía d'una  parabra (que ya conoxeremos por os nuestros conoximientos d'as luengas clasicas), caldrá parar cuenta si ye un cultismo, semicultismo, estrancherismo, una forma patrimonial "d'historicidat no qüestionable" u ye vulgarismo, y, seguntes a suya clasificazión, mirar-nos d'emplegar una forma y no pas atra. Si será difízil ista grafía, que una de as mayors asoziazions esfensoras de l'aragonés, en o rezién cartel d'unas chornadas, ya ye feito con bella falta d'ortografía: ye que cal estudiar ta saber que  "desembolique" cal escribir-lo con "b" y no con "v" como lo "desenvolver" castellano, porque tienen una etimolochía diferén. Suerte d'a mateta que en ixa mesma asoziazión i son beluns de os academicos que más han treballau en ista proposa grafica.